Лъэсу зэрызекIуэри къатехьэлъакъым
Олимп мафIэм и эстафетэр Белгород къалэм нэсащ.
Олимп мафIэ зэIэпахыр япэу ирихьэжьащ хабзэ пыухыкIа зимыIэ зэуэкIэмкIэ спортсмен цIэрыIуэ Емельяненкэ Фёдор. Километр 35-м нэс зи кIыхьагъ эстафетэм адэкIэ хэтащ 2012 гъэм Лондон щекIуэкIа Олимп Джэгухэм щытекIуа волейболист ахъырзэманхэу Хтей Тарас, Мусерский Дмитрий, Ильиных Дмитрий сымэ, нэгъуэщIхэри.
Транспортыр щызекIуэ гъуэгу зыбжанэ дыгъуасэ Белгород щызэхуэщIауэ щытащ. АрщхьэкIэ цIыхухэр абы игъэтхьэусыхакъым икIи а зы махуэ закъуэм лъэсу зэрызекIуар къатехьэлъакъым. Абы щыгъуэми игъащIэкIэ я гум илъыну дэрэжэгъуэ ягъуэтащ. МафIэ зэIэпахыр къыщрахьэкIа языныкъуэ щIыпIэхэм спорт махуэшхуэхэр къыщызэрагъэпэщащ, концертхэр щатащ.
Сочэ и нобэрей дамыгъэ нэхъыщхьэр Белгород и ут нэхъ иным кърихьащ олимп чемпион Тетюхин Сергей. Къызэхуэсахэм я Iэгуауэм щIэту абы зэIэпах мафIэмкIэ фалъэшхуэр пигъэнащ.
Хьэтау Ислъам.
